‘ชาลี’เข้ารอบชิงเลขาฯกลต.
บอร์ด ก.ล.ต. เลือก “ชาลี” ติด 1 ใน 2 ผู้สมัครชิงเลขาธิการเสนอ รมว.คลัง
2 ก.ย. 2554

บอร์ด ก.ล.ต. เลือก “ชาลี” ติด 1 ใน 2 ผู้สมัครชิงเลขาธิการเสนอ รมว.คลัง
แหล่งข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า การประชุมคณะกรรมการ (บอร์ด) ก.ล.ต. เมื่อวันที่ 1 ก.ย.ที่ผ่านมา มีมติเป็นเอกฉันท์เสนอชื่อนายชาลี จันทนยิ่งยง รองเลขาธิการ ก.ล.ต. เป็น 1 ใน 2 ของผู้สมัครให้ รมว.คลัง พิจารณาคัดเลือกให้ดำรงตำแหน่งเลขาธิการ ก.ล.ต.คนใหม่ 
ทั้งนี้ คณะกรรมการ ก.ล.ต.ได้นัดให้ผู้สมัครทั้ง 5 คน ประกอบด้วย นายชาลี นายรพี สุจริตกุล นายชัยพัฒน์ สหัสกุล นายวรพล โสคติยานุรักษ์ และนายเกียรติชัย โสภาเสถียรพงศ์ มาแสดงวิสัยทัศน์คนละประมาณ 30 นาที โดยทุกคนมาด้วยตนเอง ยกเว้นเพียงนายเกียรติชัยซึ่งติดภารกิจอยู่ต่างประเทศ จึงนำเสนอผ่านวิดีโอคอนเฟอเรนซ์
ด้านตลาดหุ้นวันที่ 1 ก.ย. มีความผันผวนตามแรงขายทำกำไร ส่งผลให้ดัชนีหุ้นที่บวกขึ้นไป 11.58 จุด ทดสอบจุดจิตวิทยา 1,081 จุด แต่กลับไปไม่ไหว ดัชนีกดลงปิดติดลบ 0.92 จุด ที่ 1,069 จุด ด้วยมูลค่าการซื้อขายจำนวน 31,390 ล้านบาท 
ขณะที่นักลงทุนต่างชาติซื้อต่อเป็นวันที่สามมากถึง 4,479 ล้านบาท ขณะที่รายย่อยขายทำกำไร 4,392 ล้านบาท และพอร์ตบริษัทหลักทรัพย์ทิ้งต่อ 1,313 ล้านบาท 
มาร์เก็ตติง กล่าวว่า นักลงทุนขายทำกำไรกลุ่มพลังงานหลังจากราคาขยับขึ้นมามาก และมีแรงซื้อหุ้นกลุ่มค้าปลีกที่มีผลการดำเนินงานดีขึ้น และยังได้รับประโยชน์เต็มๆ จากนโยบายของรัฐบาล รวมถึงนักวิเคราะห์แนะนำให้ซื้อหุ้นกลุ่มนี้ โดยเฉพาะบริษัท โฮม โปรดักส์ เซ็นเตอร์ (HMPRO) 
ทั้งนี้ นักวิเคราะห์บริษัทหลักทรัพย์ธนชาต ปรับเพิ่มราคาเป้าหมายหุ้น HMPRO เป็น 13 บาท จากเดิมให้ราคา 10.50 บาท หรือเพิ่มขึ้น 24% หลังปรับประมาณการกำไรปีนี้เพิ่ม 21% 
ขณะที่นักวิเคราะห์ บล.ฟินันเซียไซรัส แนะ “ซื้อ” หุ้นบริษัท ซีพี ออลล์ (CPALL) ให้ราคาเป้าหมาย 58 บาท พร้อมมองว่าหุ้นกลุ่มค้าปลีกยังปลอดภัยและน่าสนใจ นอกจากแนวโน้มธุรกิจค้าปลีกยังดีต่อเนื่องไปถึงปีหน้า และแต่ละบริษัทหันมาเน้นการขยายสาขาเชิงรุกมากขึ้น จึงคาดกำไรกลุ่มปี 2555-2558 จะเติบโตดีปีละ 14%